Helge Adam Møller (KF), 2000-12-07:
Jeg kunne endda forstå det, hvis vi kunne konstatere, at den alvorlige kriminalitet blandt unge tordnede nedad, og jeg kunne måske også acceptere det, som Socialdemokratiets ordfører sagde før: Vi i Socialdemokratiet ved, hvordan man mindsker ungdomskriminaliteten.
De i Socialdemokratiet, der har den holdning, har også haft magt til at ændre forholdene
Ikke ét.
Alligevel må vi konstatere, som justitsministeren også gjorde i sin tale og i sin store erklæring den 27. oktober om regeringens indsats mod ungdomskriminalitet, at der er en udvikling, hvor børn og unge i stigende grad begår alvorlig personfarlig kriminalitet, og det drejer sig både om børn og unge over 15 år.
Det siger regeringen, efter at den i 7 år har kunnet gøre noget og har gjort det forkerte hele tiden.
Så er der nogle, der kommer med nogle andre forslag og nogle andre ideer, og det er vist blevet sagt tidligere i dag, at så er der nogle, der reagerer på rygmarven, hedder
det vist.
Til dem vil jeg sige: Prøv at se bort fra, at det er Dansk Folkeparti, der har fremsat dette forslag.
Prøv stille og roligt at læse det én gang til her i aften eller i weekenden, så vil I konstatere, også selv om der kan være dele af det, I er uenige i, at det er smækfyldt med gode, humanistiske, rimelige og sunde tanker.
Det er velgennemtænkt, og der er utrolig megen faktuel oplysning om, hvordan andre lande, vi normalt sammenligner os med, prøver at gribe problemet an ud fra den samme holdning, som vi har, nemlig at nedbringe ungdomskriminaliteten. Faktisk har 11 af de 15 EU-lande ungdomsdomstole, og det er jo ikke for at straffe de unge hårdere, men for at få dem hurtigere ud af kriminaliteten.
Det er en særlig domstol, hvor der sidder folk fra socialforvaltningen, der har særlig forstand på tingene, en dommer, der har en særlig psykologisk uddannelse, osv., alt sammen for netop at kunne give en dom, der er skræddersyet til den unge, hvad enten den pågældende er under eller over 15 år.
Dansk Folkeparti peger på et reelt problem.
De peger også på nogle løsningsmuligheder, og når jeg er så ekstra glad for dette forslag, er det jo, fordi mange af de tanker og ideer, man angriber fra den anden side af salen, er de samme, som jeg og Det Konservative Folkeparti har haft gennem mange år.
For 3 år siden, den 29. januar 1998, fremsatte vi B
102, hvor vi sagde, og jeg citerer: »Samfundet skal have nogle sanktionsmuligheder for de 12-17-årige, der ligger imellem det, at der intet sker, og det at blive sat i fængsel. Det skal være sanktioner, som er afpasset til børn og unge, sanktioner, som kan iværksættes hurtigt og tydeligt, så den begyndende kriminalitet opfanges, og de unge føres tilbage til et normalt samfundsliv.«
Der står stort set det samme i dette forslag, bare med lidt andre ord, men det eneste, man gør, er at sige: Duer ikke!
Lad os fortsætte som hidtil.
Det har vi set resultatet af, så selv om også jeg har været uenig i en del af de andre forslag, Dansk Folkeparti har fremsat, fordi jeg synes,
de har været for firkantede,
er dette her i hvert fald tankevækkende.
Der er nytænkning, der er ideer, der er humanisme, og der er en holdning om at hjælpe unge med at komme ud af krimaliteten.
Men det har man ikke opfattet, fordi man bare har set, at det er fra Dansk Folkeparti, og så er det for dårligt.